COSETTE-TA-WEB	Dar aguesta responsa ara catastròfa, díder aquerò ath destin, dar aguesta basa ath leon futur, lançar aguesta replica ara ploja dera net, ath mur taïdor de Hougomont, ath barranc d’Ohain, ara tardança de Grouchy, ara arribada de Blucher; èster era ironia en sepulcre; demorar d’aguesta sòrta de pès après auer queigut, estofar en dues sillabes ara coalicion europèa, aufrir as reis aqueres letrines ja coneishudes des cesars, convertir era darrèra des paraules ena prumèra, en tot balhar-li era ludentor dera França, barrar mespredosaments era scèna de Waterloo damb ua frasa de carnavau, completar a Leonides damb Rabelais, resumir aquera victòria en ua paraula suprèma, impossible de prononciar, pèrder terren e sauvar eth nòm ena istòria, en tot méter dera sua part er arridolet deth public dempús de tau masèl, tot aquerò qu’ei immens.